Hans Christian Schmidt (V), 2010-04-20:
Dansk Folkeparti har fremsat dette forslag, der består af to delelementer, dels at alle nye busser skal være udstyret med en alkolås, dels at busselskaberne skal pålægges at udføre uanmeldte alkoholtest af deres chauffører en gang om året.
Jeg vil gerne indlede med at sige, at jeg som udgangspunkt er meget positiv over for forslaget og er helt enig i intentionen bag det.
Som minister er jeg naturligvis optaget af at fremme trafiksikkerheden, og derfor mener jeg, at vi løbende må være åbne over for forslag, der som dette sigter mod at fremme dette formål.
Når det er sagt, er det imidlertid også klart, at vi må sikre, at forslagene uagtet deres gode intentioner også i praksis vil have en reel trafiksikkerhedsfremmende effekt, og her rejser forslaget om alkolåse i busser i hvert fald nogle helt principielle problemstillinger, vi skal vende med hinanden.
Det er sådan, at ulykker med spiritus som bekendt tegner sig for en meget stor del af det samlede antal ulykker i Danmark.
De tal, der er oplyst over for mig, er, at spritulykker udgør ca. 25 pct. af det samlede antal ulykker i Danmark, så det generelle billede er helt klart, at alkohol er skyld i mange ulykker med tragiske konsekvenser for de implicerede og deres familier.
Når det gælder ulykker med busser, er billedet imidlertid et ganske andet.
Tal fra politiet viser, at buschauffører er påvirket af alkohol i ca. 0,3 pct. af uheldene med personskade.
Det synes jeg faktisk er udtryk for, at langt de fleste chauffører lever op til det særlige ansvar, de er blevet betroet, og at de passer godt på de mennesker, der har valgt at tage bussen.
Der er naturligvis brodne kar i chaufførerhvervet som i ethvert andet erhverv, men tallene viser alligevel, at der er langt imellem dem, og det er jo godt.
Man kan så overveje, om alkolåse vil medvirke til at give passagererne en større følelse af sikkerhed.
Jeg synes, det er et svært spørgsmål, for jeg tror heller ikke, det kan udelukkes, at alkolåsene over for offentligheden vil kunne signalere, at det er almindeligt, at chauffører har alkoholproblemer.
Så godt kender jeg forslagsstillerne.
Derfor vil jeg være indstillet på, at vi måske kunne prøve at få en diskussion i udvalget – jeg kommer gerne i Trafikudvalget – hvor vi kunne drøfte det.
Og muligvis kunne vi også finde ud af at lave en beretning eller noget, hvor vi kunne gå ind og forholde os til nogle af delene.
Jeg er i hvert fald åben over for at tage en diskussion af det.
Jeg vil så også sige, at jeg er klar over, at der findes busoperatører i Danmark, der allerede benytter stikprøvekontroller eller alkolåse, og jeg synes, at de virksomheder sender et positivt signal om, at man tager spørgsmålet om spirituskørsel alvorligt.
Jeg tror i hvert fald, at frivillige løsninger på det område også er vejen frem.
Og jeg synes, vi skal give plads til, at virksomhederne i dialog med chaufførerne får plads til at lave en løsning, der passer til netop deres virksomhed.
Et egentligt lovkrav, vil jeg bare oplyse her, om alkolåse i busser vil jo også skulle godkendes i EU.
Det er sådan, at en afvigelse fra de generelle regler kræver, at vi kan påvise, at vi i Danmark har et særligt problem med alkohol blandt buschauffører.
Det mener jeg heldigvis ikke vi har.
Afslutningsvis vil jeg understrege, at vi i regeringen er meget positivt indstillet over for brugen af ny teknik, der kan kompensere for nogle af de menneskelige fejl, der koster liv i trafikken.
Og justitsministeren har da også taget brug af alkolåse med som et meget vigtigt element i den tryg trafik-pakke, der er foreslået.
Her bliver alkolåse anvendt som en mulig del af straffen, hvis en bilist er taget i spritkørsel.
Som nævnt er spritbilisme skyld i en meget stor del af uheldene på vejene, og jeg er derfor meget glad for, at der bliver sat konsekvent ind over for det.
Men som jeg lige har redegjort for, er alkohol altså ikke en væsentlig årsag til ulykker på busområdet.
Når vi ikke kan støtte forslaget, som det ligger her, skal det ikke forstås sådan, at vi ikke godt vil gå ind i en drøftelse af det og prøve at se på, om vi kan finde nogle ting, som vi kan fremme i forbindelse med den intention, som jeg forstår der er fra forslagsstillernes side.
Så jeg er meget åben over for det og kommer også gerne i udvalget, hvor vi kan diskutere tingene.
Men sådan som forslaget ligger lige nu, synes jeg, at det bedste, vi kan gøre, er at prøve at se, om vi kan lave en beretning sammen og så få nogle elementer taget op der.